Ο **Μπρέντον Λα Τζέιμς Πέτγουεϊ** ή απλά **Μπρεντ Πέτγουεϊ** (Γουόρνερ Ρόμπινς, 12 Μαΐου 1985), είναι Αμερικανός πρώην επαγγελματίας καλαθοσφαιριστής και νυν προπονητής καλαθοσφαίρισης σε τμήματα υποδομής. Έχει ύψος 2,05 μ. και αγωνιζόταν στη θέση πάουερ φόργουορντ.

Κολλέγιο
--------

Ο Μπρεντ Πέτγουεϊ θήτευσε στο Λύκειο Γκρίφιν, το οποίο βρίσκεται στη γενέτειρά του, τη Τζώρτζια. Το 2003 εισήχθη στο Πανεπιστήμιο του Μίσιγκαν και έπαιξε στο Κολλεγιακό Πρωτάθλημα με τους Μίσιγκαν Γούλβερινς, τη μπασκετική ομάδα του Πανεπιστημίου από το 2003 μέχρι το 2007, όταν και αποφοίτησε. Με την ομάδα του Μίσιγκαν, ο Πέτγουεϊ κατέκτησε το 2004 το National Invitation Tournament και είχε κατά μέσο όρο στη συνολική παρουσία του στους Μίσιγκαν Γούλβερινς 5.8 πόντους ανά παιχνίδι.

Επαγγελματική σταδιοδρομία
--------------------------

Μετά την αποφοίτησή του από το Πανεπιστήμιο του Μίσιγκαν, ο Πέτγουεϊ συμμετείχε στα Ντραφτ του ΝΒΑ για το 2007, χωρίς ωστόσο να καταφέρει να διακριθεί, με αποτέλεσμα να μην εξασφαλίσει άμεσα κάποιο επαγγελματικό συμβόλαιο συνεργασίας με ομάδα του ΝΒA. Το φθινόπωρο του ίδιου συμμετείχε στις προπονήσεις των Πόρτλαντ Τρέιλ Μπλέιζερς, ομάδα του ΝΒΑ, ωστόσο, λόγω του ότι δεν κατάφερε να διακριθεί, δεν υπέγραψε επαγγελματικό συμβόλαιο με την ομάδα κατέληξε στην Αϊντάχο Σταμπέντε. Το 2008 αγωνίστηκε για λίγο καιρό στους Μέμφις Γκρίζλις, ενώ στη συνέχεια επέστρεψε στην Αϊντάχο Σταμπέντε. Το καλοκαίρι του 2009 δοκιμάστηκε από τους Τορόντο Ράπτορς, ομάδα του NBA, χωρίς ωστόσο να καταφέρει να διακριθεί.

Στη συνέχεια, ο Μπρεντ Πέτγουεϊ άφησε για πρώτη φορά στη μέχρι τότε καριέρα του την Αμερική και ταξίδεψε με προορισμό την Ελλάδα και συγκεκριμένα τον Ηλυσιακό, στον οποίο αγωνίστηκε για περίπου ένα χρόνο. Το 2010 μεταπήδησε στη Γαλλία και τη Ζαν Βισί, στην οποία ωστόσο παρέμεινε για λίγους μόνο μήνες καθώς στη συνέχεια επέστρεψε στις ΗΠΑ για λογαριασμό των Χάρλεμ Γκλομπτρότερς, στους οποίους παρέμεινε μέχρι το τέλος της αγωνιστικής περιόδου 2010-11. Το καλοκαίρι του 2011 επέστρεψε στην Ελλάδα για λογαριασμό του Ρεθύμνου, στο οποίο παρέμεινε μέχρι το τέλος της αγωνιστικής περιόδου 2012-2013.

Το καλοκαίρι του 2013, ο τότε back to back πρωταθλητής Ευρώπης Ολυμπιακός προχώρησε στην απόκτηση του Μπρεντ Πέτγουεϊ, με τον Αμερικανό πάουερ φόργουορντ να υπογράφει συμβόλαιο διαρκείας δύο ετών. Ο Πέτγουεϊ κατέκτησε με τον Ολυμπιακό λίγο καιρό μετά την υπογραφή του συμβολαίου του τον πρώτο του διεθνή τίτλο. Ο λόγος για το Διηπειρωτικό Κύπελλο Καλαθοσφαίρισης, το οποίο κατέκτησε ο πειραϊκός σύλλογος μετά από τους δύο νικηφόρους αγώνες των ερυθρόλευκων με αντίπαλο την Πινιέιρος Σκάι. Ο Μπρεντ Πέτγουεϊ παρέμεινε στην ομάδα του Πειραιά για δύο σαιζόν.

Το καλοκαίρι του 2015 υπέγραψε συμβόλαιο συνεργασίας με την πρωταθλήτρια Ιταλίας 2014-2015, τη Ντιναμό Σάσαρι.

Στις 18 Αυγούστου 2016, ο Πέτγουεϊ υπέγραψε συμβόλαιο 1 + 1 με τον τουρκικό σύλλογο Pınar Karşıyaka όπου σε 49 αγώνες είχε 4.0 πόντους και 2.8 ριμπάουντ ανά αγώνα.

Στις 18 Αυγούστου 2017, ο Μπρεντ Πέτγουεϊ, υπέγραψε μονοετές συμβόλαιο συνεργασίας με την ομάδα του Άρη. Στις 7 Δεκεμβρίου ωστόσο το συμβόλαιό του διεκόπη, έπειτα από καυγά με μερίδα οπαδών του Άρη.

Στις 15 Ιανουαρίου του 2018 υπέγραψε στην τσέχικη Σβιταβί, μέχρι το τέλος της σεζόν.

Άλλες δραστηριότητες
--------------------

Στις 27 Δεκεμβρίου 2018, το Ρέθυμνο ανακοίνωσε τον Πέτγουεϊ, ως επαγγελματία παίκτη ηλεκτρονικών παιχνιδιών και οργανωτή του τμήματος gaming στον κρητικό σύλλογο.

Στις 2 Απριλίου 2020, εντάχθηκε στο τμήμα e-sports του Παναθηναϊκού.

Προσωπική ζωή
-------------

Στις 20 Σεπτεμβρίου 2023, παντρεύτηκε την Στέλλα Λαγουδάκη, πρώην αθλήτρια πετοσφαίρισης, στην Κρήτη, όπου και διαμένουν μόνιμα.

Τίτλοι και Διακρίσεις
---------------------

### Συλλογικοί

#### Κολλεγιακή Καριέρα

* National Invitation Tournament: 2004

#### Αϊντάχο Σταμπέντε

* Πρωταθλητής NBDL: 2008

#### Ολυμπιακός Πειραιώς

* 1x Διηπειρωτικό Κύπελλο: 2013
* 1x Πρωτάθλημα Ελλάδας: 2015

### Ατομικοί

* Καλύτερο κάρφωμα στο All Star NBDL: 2008
* Καλύτερος αμυντικός στο NBDL: 2009
* Ελληνικό All-Star Game: 2013
* Καλύτερο κάρφωμα στο Ελληνικό All-Star Game: 2013
* MVP Ελληνικού All-Star Game: 2013
* Πιο θεαματικός παίκτης του Πρωταθλήματος Ελλάδας: 2013
* Πρώτος στις τάπες στο Πρωτάθλημα Ελλάδας: 2013

Παραπομπές
----------

1. ↑  Πέτγουεϊ... 2015 Sport24.gr Who is Who
2. 1 2 3  Το SPORT 24 παρουσιάζει τον Μπρεντ Πέτγουεϊ Sport24.gr Αρχειοθετήθηκε 2016-03-05 στο Wayback Machine.
3. ↑  Ilysiakos inks Brent Petway Sportando.com
4. ↑  AGOR Rethymno tabs Brent Petway Sportando.com
5. ↑  «Ανακοίνωσε Πετγουει ο Ολυμπιακός - Μπάσκετ». *Athletic Radio 104,2*. 27 Ιουνίου 2013. Ανακτήθηκε στις 17 Ιουλίου 2019.
6. ↑  Ανακοίνωσε Πετγουει ο Ολυμπιακός Athleticradio.gr
7. ↑  Μπάσκετ: Ο Ολυμπιακός κατάκτησε το Διηπειρωτικό Κύπελλο Naftemporiki.gr
8. ↑  Ανακοινώθηκε ο Πέτγουεϊ, onsports.gr, 30/07/2015. ανακτήθηκε 31/07/2015
9. ↑  «Επίσημα ο Πέτγουεϊ στον Άρη!».. Ανακτήθηκε στις 2017-08-19.
10. ↑  «Τέλος ο Πέτγουεϊ, σε απολογία ο Μοράντ στον Άρη».. Ανακτήθηκε στις 2017-12-07.
11. ↑  «"Ταύρος" ο Πέτγουεϊ, υπέγραψε στην Σβιταβί της Τσεχίας». *Eurohoops*. 17 Ιανουαρίου 2018. Ανακτήθηκε στις 17 Ιουλίου 2019.
12. ↑  Δεκ. 2018 17:39, Επιμέλεια: Δημήτρης Μπούτσικος Δημοσίευση: 27. «Ρέθυμνο: Η νέα συνεργασία του με τον Μπρεντ Πέτγουεϊ». *www.sport24.gr* (στα Αγγλικά). Ανακτήθηκε στις 2 Απριλίου 2020.
13. ↑  «Παναθηναϊκός: ΜΠΑΜ με… Μπρεντ Πέτγουεϊ στο τμήμα esports! (video)». *Eurohoops*. 2 Απριλίου 2020. Ανακτήθηκε στις 2 Απριλίου 2020.
14. ↑  «Μπρεντ Πέτγουεϊ: Έλληνας και με τη… βούλα, παντρεύτηκε την πρώην βολεϊμπολίστρια, Στέλλα Λαγουδάκη». *Eurohoops*. 21 Σεπτεμβρίου 2023. Ανακτήθηκε στις 21 Σεπτεμβρίου 2023.
15. ↑  Λούτση, Αλεξάνδρα (10 Μαρτίου 2013). «All Star Game: MVP ο Πέτγουεϊ». *Onsports.gr*. Ανακτήθηκε στις 21 Σεπτεμβρίου 2023.

Εξωτερικοί σύνδεσμοι
--------------------

* Προφίλ στο Olympiacosbc.gr

|  |  |  |  |  |
| --- | --- | --- | --- | --- |
| 

| π • σ • ε
Ολυμπιακός - Πρωταθλητής Ηπείρων Μπάσκετ 2013 |
| --- |
|  |
|  | 
**4** Πέτγουεϊ  · **6** Ντάνστον  · **7** Σπανούλης (MVP)  · **8** Περπέρογλου  · **10** Σλούκας  · **12** Σίμονς  · **14** Μπέγκιτς  · **15** Πρίντεζης  · **16** Αγραβάνης  · **17** Μάντζαρης  · **19** Κατσίβελης  · **24** Λοτζέσκι  · **C** Μπαρτζώκας |

 |